സുനന്ദ പുഷ്കര് കേസ് ശശി തരൂരിനെതിരെ കുറ്റം ചുമത്തുന്നതില് വിധി ഇന്ന് സുനന്ദ പുഷ്കറിന്റെ ദുരൂഹമരണത്തില് ഭര്ത്താവ് ശശി തരൂരിനെതിരെ കുറ്റം ചുമത്തണമെന്ന് ആവശ്യപ്പെട്ടുള്ള ഹര്ജിയില് കോടതിവിധി ഇന്ന്. ശശി തരൂരിനെതിരെ കൊലക്കുറ്റം ചുമത്തണമെന്നു പബ്ലിക് പ്രോസിക്യൂട്ടര് അതുല് ശ്രീവാസ്തവ വാദിച്ചിരുന്നു. കൊലക്കുറ്റം ചുമത്താത്ത പക്ഷം ആത്മഹത്യാപ്രേരണ, ഗാര്ഹികപീഡന കുറ്റങ്ങള് ചുമത്തണമെന്ന് പബ്ലിക് പ്രോസിക്യൂട്ടര് വാദിച്ചു. എന്നാല് സുനന്ദ ആത്മഹത്യ ചെയ്യുമെന്ന് കരുതുന്നില്ലെന്നായിരുന്നു സഹോദരന് ആശിഷ് ദാസ് കോടതിയില് മൊഴി നല്കിയത്. മരണത്തില് തരൂരിന് പങ്കില്ലെന്ന് സുനന്ദയുടെ മകന് ശിവ് മേനോനും വ്യക്തമാക്കിയിരുന്നു. ഡല്ഹി റോസ് അവന്യൂ കോടതിയാകും കേസില് വിധി പറയുക. 2014ല് നടന്ന സംഭവത്തില് ശശി തരൂരിനെതിരെ ആത്മഹത്യാ പ്രേരണാ കുറ്റമോ കൊലപാതകക്കുറ്റമോ ചുമത്താനുള്ള തെളിവുകളുണ്ടെന്നാണ് ഡല്ഹി പൊലീസിന്റെ വാദം. എന്നാല് സുനന്ദ പുഷ്കറിന് നിരവധി അസുഖങ്ങളുണ്ടായിരുന്നെന്നും മരണം സ്വാഭാവികമാണെന്നുമാണ് ശശി തരൂരിന്റെ വാദം. സുനന്ദയുടെ കുടുംബവും സുഹൃത്തുക്കളും അവര് ആത്മഹത്യ ചെയ്യില്ലെന്ന വാദത്തില് ഉറച്ചുനില്ക്കുമ്ബോള് ആത്മഹത്യാ പ്രേരണ കുറ്റം എങ്ങനെ ചുമത്താനാകുമെന്നായിരുന്നു തരൂരിന്റെ അഭിഭാഷകന് അഡ്വ. വികാസ് പഹ്വയുടെ വാദം. ആത്മഹത്യയാണെന്ന് തെളിയിക്കാന് പ്രോസിക്യൂഷന് ഇതുവരെ സാധിച്ചിട്ടില്ല. മൂന്ന് തവണ കേസ് വിധി പറയുന്നതിനായി മാറ്റിവെച്ചു. കേസില് കൂടുതല് വാദങ്ങള് സമര്പ്പിക്കാന് അനുമതി തേടിക്കൊണ്ട് ഡല്ഹി പോലീസ് നേരത്തെ അപേക്ഷ നല്കിയിരുന്നു. ഇത് കണക്കിലെടുത്ത് കോടതി സമയം അനുവദിച്ചത്. എന്നാല് ഇനിയൊരു അപേക്ഷയ്ക്ക് അനുമതി നല്കില്ലെന്നും കോടതി അറിയിച്ചു.